stanford-oval/wikipedia huggingface dataset:
Uranofaani

| Uranofaani |
| --- | --- |
 Keltaista uranofaania isäntäkivessä. Näyte Brigham Youngin yliopiston mineraalinäytekokoelmasta.
Luokka:  silikaattimineraalit
Kemialliset ominaisuudet
Kemiallinen kaava:  Ca(UO2)2SiO3(OH)2 · 5 H2O
Fysikaaliset ominaisuudet
Väri:  keltainen
Muut ominaisuudet:  radioaktiivinen
Aiheesta muualla
  Uranofaani Commonsissa 
Uranofaani on harvinainen uranyylisilikaattimineraali, jonka kemiallinen kaava on Ca(UO2)2SiO3(OH)2 · 5 H2O. Se on yleinen uraanimalmien rapautumistuote ja yleisin luonnossa esiintyvä uranyylimineraali. Se on väriltään keltaista.
Kuten kaikki uraanimineraalit, uranofaani on radioaktiivinen.
Aiheesta muualla

webmineral.com: Uranophane Mineral Data (englanniksi)
Mindat: Uranophane (englanniksi)
Prikryl J. D., 2008: Uranophane dissolution and growth in CaCl2–SiO2 (aq) test solutions — Geochimica et Cosmochimica Acta 72:18, s. 4508–4520 (englanniksi)
Kongruenssi (kielitiede)

Kongruenssi tarkoittaa kielitieteessä sitä, että yhden lauseenjäsenen taivutus mukautuu toisen lauseenjäsenen mukaan. Yleensä tämä tarkoittaa sitä, että predikaatti mukautuu subjektiin tai attribuutti pääsanaansa. Myös määritteet voivat mukautua pääsanansa mukaan.
Kongruensseja on erilaisia. Ne jakautuvat morfologiseen (esim. luku- ja sijakongruenssi) ja semanttiseen kongruenssiin (esim. persoona- ja possessiivikongruenssi).
Esimerkiksi puhutussa ranskassa kongruenssia on huomattavasti vähemmän kuin kirjoitetussa. Esimerkiksi verbien erilaisia preesensmuotoja on kirjoitetussa ranskassa yleensä viisi, mutta eri tavoin ääntyviä on vain kolme. Lisäksi adjektiivien taipuminen suvussa ja luvussa jää monesti ääntymättä.
Sukukongruenssi

Genus eli suku on yleinen piirre eri kielissä, erityisesti indoeurooppalaisissa kielissä. Sukukongruenssilla tarkoitetaan yleensä adjektiivin mukautumista pääsanansa sukuun. Suomen kielessä ei ole sukukongruenssia, sillä suomen kielessä nomineilla ei ole sukuja.
Esimerkiksi ranskassa adjektiivit taipuvat pääsanansa mukaan: un petit garçon ~ une petite fille. Ranskassa myös artikkelit ja omistuspronominit mukautuvat pääsanansa sukuun. Venäjässä myös preteriti-muotoon taivutettu verbi mukautuu subjektin sukuun: заяц был ~ черепаха была ~ море было. Ruotsissa myös jotkin pronominit taipuvat pääsanan suvun mukaan: en sådan bil ~ ett sådant hus tai omistuspronominien muodot min, mitt ja mina.
Lukukongruenssi

Lukukongruenssi on sanan mukautumista toisen sanan luvun, esimerkiksi yksikön, kaksikon tai monikon, mukaan.
Suomen kielessä lukukongruenssi vallitsee:
lauseen subjektin ja predikaatin välillä, esim. Minä olen, Me olemme; Henkilö tulee, Henkilöt tulevat
predikatiivin ja subjektin tai muun predikatiivilla kuvattavan jäsenen välillä, esim. Talo on punainen, Talot ovat punaisia; Talosta tulee sininen, Taloista tulee sinisiä (huom. koskee myös predikatiiviadverbiaalia mutta ei yhtä sitovasti, esim. Hän on kipeänä mutta He ovat kipeinä ~ kipeänä)
substantiivilausekkeissa substantiivin ja sen adjektiivi- tai pronominimääritteen välillä, esim. tämä punainen talo, nämä punaiset talot
joissakin muissa tapauksissa, kuten yleensä relatiivipronominin ja sen pääsanan välillä, esim. hän, joka tai he, jotka.
Venäjässä adjektiivi taipuu pääsanansa luvussa ja verbi preteritissä subjektin mukaan: хороши люди были. Ranskassa säilyy sukukongruenssi lukukongruenssin rinnalla, toisin kuin venäjässä, jossa esiintyy vain yhtä kerrallaan: petits garçons ~ petites filles. Italiassa joillain adjektiiveilla ei ole erillisiä maskuliini- ja feminiinimuotoja (-e-loppuiset), mutta ne taipuvat silti pääsanansa luvun mukaan.
Sijakongruenssi

Sijakongruenssi on yhteenliittyvien sanojen taipumista samassa sijassa.
Suomen kielessä sijakongruenssi vallitsee:
substantiivilauseikkeissa adjektiivi- ja pronominiattribuutin ja niiden edussanana toimivan substantiivin välillä: esim. kaunis talo ~ kauniin talon ~ kaunista taloa
joissakin muissa tapauksissa, kuten yhdysnumeraalien (pl. toista-loppuiset) sekä sellaisten yhdyssanojen, joiden alkuosana on adjektiivi, välillä: esim. kaksikymmentä ~ kahtakymmentä tai Iso-Britannia ~ Isossa-Britanniassa tai nuoripari ~ nuorenparin.
Esimerkiksi venäjässä sijakongruenssi ei ole ehdoton, vaan toisen sanan taipuminen saattaa muuttaa merkitystä, kuten päivämäärää ilmaistaessa järjestysluku on joko nominatiivissa ja kuukausi genetiivissä (Monesko päivä?) tai molemmat genetiivissä (Minä päivänä?).
Possessiivikongruenssi

Possessiivikongruenssi on omistettavan asian mukautumista omistajaan.
Suomen kielessä possessiivikongruenssissa omistajan persoona merkitään samaan lausekkeeseen kahdella kieliopillisella keinolla: genetiivimuotoisella persoonapronominilla ja possessiivisuffiksilla. Suomen kielessä possessiivikongruenssia esiintyy viidessä erityyppisessä lausekkeessa:”3.2.8 Possessiivisuffiksit ja possessiivikongruenssi”, Suomen kielen rakenne, s. 77–78.  Joensuun yliopiston monistuskeskus, 1990.
substantiivilausekkeessa: esim. minun kirjani ~ sinun kirjasi ~ hänen kirjansa)
adjektiivilausekkeessa: esim. minun kaltaiseni ~ sinun kaltaisesi
postpositiolausekkeessa: esim. minun takiani ~ sinun takiasi
infinitiivilausekkeessa: esim. minun ollessani ~ sinun ollessasi
partisiippilausekkeessa: esim. minun tekemäni ~ sinun tekemäsi.
Possessiivikongruenssi on tyypillinen uralilaisille kielille, mutta sitä esiintyy muissakin kielissä.
Persoonakongruenssi

Suomessa predikaattiverbi taipuu subjektin mukaan persoonassa ja luvussa. Myös kieltoverbi taipuu, mutta varsinkin puhekielessä sen kolmannen persoonan muodot ovat samanlaisia.
| 0 | 1 | 2 |
| --- | --- | --- |
|  | Yksikkö | Monikko |
| 1. | rakastan | rakastamme |
| 2. | rakastat | rakastatte |
| 3. | rakastaa | rakastavat |
Englannissa persoonakongruenssia esiintyy vain preesensissä ja silloinkin vain yksikön kolmannessa persoonassa. Ruotsissa sitä ei ole lainkaan, kun taas toisessa germaanisessa kielessä, saksassa, persoonakongruenssia esiintyy hyvinkin runsaasti.
Suomen persoonakongruenssi edustaa subjektikonjugaatiota, ja esimerkiksi unkarissa esiintyy sen rinnalla myös objektikonjugaatio eli verbi mukautuu paitsi subjektin, myös objektinsa mukaan: szeretek (rakastan) ~ szeretlek (rakastan sinua) szeretem (rakastan sitä).
Kongruenssin ja rektion ero

Kongruenssissa kongruoiva sana ja korrelaatti ovat samassa muodossa, esim. sijakongruenssissa samassa sijassa, lukukongruenssissa samassa luvussa ja persoonakongruenssississa samassa persoonassa. Rektiossa taas pääsana määrää määritteelleen jonkin muodon. Esim. "tykätä"-verbin rektio on elatiivi, "tykätä jostakin", mutta "tykätä"-verbi ei itse ole elatiivissa. Määrite ei myöskään koskaan vaadi pääsanalleen tiettyä rektiota, vaan suhde on yksisuuntainen. Esim. persoonakongruenssissa taas nimenomaan pääsana eli lauseen pääverbi kongruoi.
Urano Bacelar

Urano Teixeira da Matta Bacellar (1947, Bagé – 6. tammikuuta 2006, Port-au-Prince) oli brasilialainen sotilas. Hän palveli Brasilian armeijassa yleten kenraaliluutnantiksi. 1. syyskuuta 2005 hänet valittiin YK:n Haitin MINUSTAH-rauhanturvaoperaation johtoon. Hän seurasi tehtävässä brasilialaista Augusto Heleno Ribeiro Pereiraa.
7. tammikuuta 2006 Bacellar löydettiin kuolleena hotellihuoneestaan Port-au-Princessa. Bacellarin päässä oli ampumahaava. Brasilian valtiollinen uutistoimisto sanoi Bacellarin olleen "tuliaseonnettomuuden uhri". Myöhemmin samana päivänä YK ja Brasilian viranomaiset kertoivat hänen luultavasti tehneen itsemurhan.
Aiheesta muualla

'Haiti UN mission chief found dead' BBC News, 8. tammikuuta 2006
Triuridaceae

| Triuridaceae |
| --- | --- |
 Lacandonia schismatica -lajin kukka
Tieteellinen luokittelu
Kunta::  Kasvit Plantae
Alakunta::  Streptophyta
Kaari::  Versokasvit Embryophyta
Alakaari::  Putkilokasvit Tracheophyta
Yläluokka::  Euphyllophyta
Luokka::  Siemenkasvit Spermatophyta
Alaluokka::  Koppisiemeniset Angiospermae
Ylälahko::  Yksisirkkaiset Lilianae eli Monocotyledoneae
Lahko::  Pandanales
Heimo::  Triuridaceae  Gardner, nom. cons.
Synonyymit
 Lacandoniaceae E. Martínes & Ramos 
Katso myös
   Triuridaceae Wikispeciesissä   Triuridaceae Commonsissa 
Infobox OKNimi-testi OK: 
Triuridaceae on pieni trooppinen marraskasviheimo yksisirkkaisten Pandanales-lahkossa.
Tuntomerkit

Heimon kasvit ovat sienijuuren varassa eläviä ja lehtivihreättömiä, enimmäkseen melko pieniä ruohoja, joilla toisinaan ei ole juurikarvoja ja joiden versot ovat kaljuja. Lehdet sijaitsevat kierteisesti ja ovat surkastuneita, joskus ne ovat tupellisia. Kukat sijaitsevat terttumaisissa kukinnoissa, ja niissä on toisinaan mesiäinen ja teräväkärkiset kehälehdet. Heteet voivat olla yhteen kasvaneita, palhot ovat tukevia. Erillisiä emilehtiä on vähintään kymmenen, niissä on täyteiset vartalot ja pensselimäiset tai sileät luotit. Siemenaiheet kiinnittyvät pohjaistukkaan. Siemenessä on runsas hemiselluloosainen endospermi.
Levinneisyys

Triuridaceae kasvaa kaikkialla tropiikissa.
Luokittelu

Heimo kuuluu Pandanales-lahkon kladiin, johon kuuluvat useimmat sen heimoista: Triuridaceae, Stemonaceae, kairapalmukasvit (Pandanaceae) ja panamapalmukasvit (Cyclanthaceae) – vain lumokkikasvit (Velloziaceae) jää sen ulkopuolelle. Kladin iäksi on arvioitu 103–62 miljoonaa vuotta.
Triuridaceae koostuu yhdestätoista suvusta ja 50 lajista, jotka viedään kolmeen tribukseen. Aikaisemmin heimo vietiin usein sarpiokasvien (Alismataceae) ja sen sukulaisten yhteyteen erillisten emilehtiensä vuoksi; piirteen ajateltiin olevan alkukantainen.
Heimoon kuuluvia fossiileja on tunnistettu noin 90 miljoonaa vuotta vanhoista kallioista New Jerseyssä. Ne olivat löydettäessä vanhimmat yksisirkkaisfossiilit, mutta nykyään vanhimmat tunnetut kuuluvat vehkakasveihin (Araceae), ja em. Triuridaceae-fossiilien identifioiminen on asetettu kyseenalaiseksi.
Luokittelu > Tribukset

Triuridaceae-heimossa erotetaan kolme tribusta.
1. Kupeaeae Cheek. Tribus käsittää kaksi sukua (Kupea ja Kihansia), joissa on kolme afrikkalaista lajia, jotka kasvavat Kamerunista Tansaniaan ulottuvalla alueella. Niillä ei ole lainkaan juurikarvoja. Kukinto on tähkä, ja kasvit ovat kaksikotisia. Kukat ovat vastakohtaisia, ja niissä on neljä teräväkärkistä, toisinaan kaksiliuskaista kehälehteä. Hedekukissa on neljä hedettä, joiden ponnet avautuvat poikittaisraoilla. Emikukkien vartalot sijaitsevat emien kärjessä, ja kussakin emissä on kaksi siemenaihetta. Hedelmä on avautumaton.
Tribuksissa Sciaphileae ja Triurideae on vain yksi siemenaihe kussakin emilehdessä.
2. Sciaphileae Miers. Tribus koostuu viidestä suvusta ja 40 lajista, joista 30 kuuluu sukuun Sciaphila. Tribus kasvaa enimmäkseen Vanhan maailman puolella, erityisesti Intiasta Malaijien saaristoon ulottuvalla alueella. Kasvit ovat tavallisesti yksikotisia; harvoin kukat ovat kaksineuvoisia. Kehälehtiä on neljä, kuusi tai kahdeksan, ja ne ovat teräväkärkisiä; niissä on toisinaan karvatupsut. Heteitä on kahdesta neljään tai kuusi, ja ponnet avautuvat tavallisesti poikittaisesti. Vartalo sijaitsee emin tyvellä gynobaasisesti. Hedelmä on tuppilo.
3. Triurideae Miers. Tribuksessa on neljä sukua ja seitsemän lajia trooppisessa Amerikassa. Kasveilla on vain vähän tai ei ollenkaan juurikarvoja. Kukat ovat yksineuvoisia ja sijaitsevat tavallisesti kaksikotisesti. Kehälehtiä on kolme tai kuusi, niiden kärjet ovat hännällisiä. Hedekukissa on kolme tai kuusi hedettä, joiden ponnet avautuvat pitkittäin. Emikukkien vartalot kiinnittyvät emien kärkiin. Hedelmä on pähkylä.
Luokittelu > Suvut

Heimossa on ainakin seuraavat suvut:
Andruris Schltr.
Lacandonia E.Martinez & Ramos
Peltophyllum Gardner
Sciaphila Blume
Seychellaria Hemsl.
Soridium Miers
Triuris Miers
Brasilialainen Lacandonia schismatica – sukunsa ainoa laji – on kukkamorfologialtaan omalaatuinen: heteet sijaitsevat emikiehkuran sisäpuolella. Sijainnistaan huolimatta heteet kehittyvät ennen emilehtiä, mikä on koppisiemenillä tavanomaista, ja onkin ehdotettu, että hetiö ja emiö ovat itse asiassa oikeilla paikoillaan ja vain näyttävät vaihtaneen paikkaa pohjuksen kärjen vääntymän vuoksi. Toisen selityksen mukaan kyseessä on ns. valekukka (pseudanthium) eli surkastunut kukinto, jossa kukat ovat surkastuneet pelkiksi emeiksi ja heteiksi. On viitteitä siitä, että Lacandonia tulisi sisällyttää Triuris-sukuun, mikä entisestään mutkistaisi kukan rakenteen ymmärtämistä. – Lacandonia kykenee myös itsepölytykseen. Siitepölyhiukkaset itävät jo ollessaan ponnen sisällä, ja siiteputket kasvavat kukan solukon läpi siemenaiheeseen. Heimossa lienee vallalla kärpäspölytys.
Aiheesta muualla

Levinneisyyskartta: http://www.mobot.org/mobot/research/apweb/maps/triuridaceaemap.gif
Kuvia: http://www.phytoimages.siu.edu/cgi-bin/dol/dol_terminal.pl?taxon_name=Triuridaceae&rank=family
Ukyō-ku

| Ukyō-ku (右京区) |
| --- | --- |
 Togetsukyō-silta Arashiyamassa
 Ukyōn suuralueen sijainti Kioton kaupungissa
 Ukyō-ku
 Koordinaatit: 35°00′37″N, 135°42′57″E 
Valtio:  Japani
Alue:  Kansai
Prefektuuri:  Kioton prefektuuri
Kaupunki:  Kioto
Hallinto:  
 – Hallinnon tyyppi:  Suuralue
Pinta-ala:  
 – Kokonaispinta-ala:  292,07 km²
Väkiluku (12/2020):  202 513
 – Väestötiheys:  693 as./km²
 
 https://www.city.kyoto.lg.jp/ukyo/ 
Infobox OKVirheellinen NIMI-arvo: 
Ukyō-ku (jap. 右京区) on yksi Kioton kaupungin 11 suuralueesta. Se sijaitsee Kioton luoteisosassa Katsurajoen varrella. Suuralueen eteläosan tasanko on urbaania aluetta, mutta pohjoisessa siihen kuuluu laajoja vuoristo- ja maaseutualueita Tanban ylängöltä. Lännessä alue nousee 924 metriä korkealle Atagovuorelle. Ukyōn suuralueella on 202 513 asukasta (joulukuussa 2020) ja sen pinta-ala on 292,07 neliökilometriä, joten se on Kioton suuralueista laajin.
Ukyōn suuralue perustettiin vuonna 1931, kun Kiotoon liitettiin Saganon maaseutukaupunki ja yhdeksän kyläkuntaa. Ukyōsta irrotettiin Nishikyōn suuralue vuonna 1976, mutta vuonna 2005 se laajeni jälleen, kun siihen yhdistettiin Keihokun maaseutukaupunki. Ukyōn eteläosien aiemmin maaseutumaisille alueille on rakennettu asuinalueita sekä kone- ja hienomekaanista teollisuutta.
Katsurajoen varrella sijaitsee Arashiyaman seutu, joka on suosittu matkailukohde. Siellä on lukuisia buddhalaisia temppeleitä, kuten Tenryū-ji, ja historiallinen Togetsukyōn silta. Idempänä ovat Daitoku-jin, Myōshin-jin, Ninna-jin ja Ryōan-jin temppelit, Takaon vuoristoalueella Arashiyaman pohjoispuolella vuorostaan Jingo-jin ja Kōzan-jin temppelit. Eräs nähtävyys on Uzumasan kaupunginosassa sijaitseva Tōei-elokuvayhtiön teemapuisto Tōei Uzumasa eigamura.
Ukyōn suuraluetta palvelevat Kioton metron Tōzai-linja, JR Nishi-Nihonin San’in-päälinja, Hankyū-rautateiden Kioto-päälinja, Keifuku-rautateiden (Randen) Arashiyama-päälinja ja Kitano-linja sekä Sagano kankō -rautatie.
Kuvia

Ninna-jin temppeli
Ōkōchi-sansō-huvila
Otagi Nenbutsu-jin rakan-patsaita
Saganon bambumetsää
Uzumasan rautatieasema
Aiheesta muualla

Kuvia tai muita tiedostoja aiheesta Ukyō-ku Wikimedia Commonsissa
Suuralueen internetsivut (japaniksi)
Kiinan avaruushallinto

| China National Space Administration |
| --- | --- |
 Pitkä marssi 3 raketin laukaisu vuonna 1977 tai 1978.
Perustettu:  22. huhtikuuta 1993
Toimiala:  avaruustoiminta
Päämaja:   Peking, Kiina
Jäsenet:  CNSA & CASC
:  Chen Qiufa, vuodesta 2010 lähtien
Aiheesta muualla
Sivusto
Infobox OKNimi-testi OK: 
Kiinan avaruushallinto (kiinaksi 中国国家航天局) on Kiinan kansantasavallan avaruustoiminnasta vastaava taho.
Kiinan avaruushallinto perustettiin vuonna 1993. Se on Kiinan Ilmailuministeriön (Ministry of Aerospace Industry) alainen. Rakenne on hieman samankaltainen kuin Ruotsin avaruushallinnossa: Avaruusohjelmasta vastaa Kiinan avaruushallinto ja avaruuslaitteiden toteutuksesta muun muassa yhtymät China Aerospace Science and Technology Corporation (CASC) ja China Aerospace Science and Industry Corporation (CASIC). Hallinto luo avaruusohjelman ja yhtiömuotoinen osuus on vastuussa sen toteutuksesta.
Vuonna 1998 aiempi China Aerospace Corporation jaettiin useiksi valtionyhtiöiksi.
Vuonna 2006 avaruushallinnon johtaja on Sun Laiyan.
7. heinäkuuta 2011 Kiinan tiedeakatemia perusti Kiinan avaruustutkimusta hallinnoivan keskuksen National Space Science Centerin (NSSC) Keskuksen johtajana toimii Ji Wu. Vuoden 2012 alussa uutisoitiin, että tiedeakatemia ja China Aerospace Science and Technology Corporation (CASTC) ovat perustamassa uuden aerospace-alan instituutin.
Länsi avautuu?

Lokakuussa 2010 NASAn pääjohtaja Charles Bolden vieraili viikon ajan Kiinassa neuvotellen Kiinan avaruushallinnon kanssa. Tämä sai muutamien NASA-keskusten omaavien Yhdysvaltain osavaltioiden poliitikkojen kritiikkiä, eniten kai pelättiin yhdysvaltalaisen rakettiteollisuuden kohtaloa. Heinäkuun 2011 lopussa sekä Yhdysvaltojen että Euroopan unionin kerrottiin etsivän yhteistyötä Kiinan kansantasavallan kanssa, samat tahot ovat aiemmin muun muassa estäneet Kiinan osallistumisen ISS-avaruusaseman toimintaan.
Aiheesta muualla

China National Space Administrationin sivusto
USA Network

| USA Network |
| --- | --- |
 Kanavan nykyinen tunnus.
Lähetykset alkoivat:  27. syyskuuta 1977
Omistaja:  NBC Universal
Tunnuslause:  "Characters welcome"
Maa:   Yhdysvallat
Pääkonttori:  New York City
Korvasi kanavan:  Madison Square Garden Network (1977-1980)
Kotisivu:  www.usanetwork.com
Saatavuus
Satelliitti
DirecTV:  Kanava 242
Dish Network:  Kanava 105
C band:  Galaxy-14-Kanava 19
Kaapeliverkko
Saatavilla useissa kaapeliverkoissa:  Tarkista paikallinen kanavaluettelo
Infobox OKNimi-testi OK: 
USA Network on yhdysvaltalainen kaapelitelevisiokanava. Kanava aloitti lähetyksensä 27. syyskuuta 1977. Sen omistaa NBC Universal. USA Network oli nähtävissä vuonna 2005 noin 89 miljoonassa kotitaloudessa.
Historia

Kanava aloitti lähetyksensä syyskuun lopussa vuonna 1977 nimellä Madison Square Garden Network ja siitä tuli nopeasti yksi Yhdysvaltojen pääkanavista. Huhtikuussa 1980 kanava vaihtoi nimensä USA Networkiksi, kun sen omistusrakennetta uudelleenjärjestettiin. 24. syyskuuta 1992 USA Network lanseerasi sisarkanavansa, Sci Fi Channelin.
Samaan aikaan USA Network jakoi ohjelma-aikansa ja tilansa kahden muun vasta äskettäin aloittaneen televisiokanavan, C-SPAN ja Black Entertainment Televisionin (BET) kanssa. Kaikkien kolmen kanavan ohjelmatiedot julkaistiin esimerkiksi TV Guidessa "USA"-nimen alla. Vuonna 2004 NBC Universal julkisti virallisesti yhtiön omistajuuden. Yhtiön teräväpiirtoversio aloitti toimintansa 3. lokakuuta 2007 ja se on saatavilla nykyisin DirecTV:ssä ja useissa kaapeliverkoissa.
USA Networkin sloganit

1980–1989: It's a Great Place to Stay
1989–1994: America's Favorite Cable Network
1994–1997: The Remote Stops Here
1997–2000: The Cure for the Common Show
2000–2005: You Are Here
2005– : Characters Welcome
USA Networkin tuottamia televisiosarjoja

Burn Notice (2007)
Kallista kipua (Royal Pains, 2009)
Kovat kaulassa (White Collar, 2009)
Monk (2002)
Mr. Robot (2015)
Pukumiehet (Suits, 2011)
Vihjeet hukassa (Psych, 2006)
Aiheesta muualla

USA Networkin kotisivut. (englanniksi)
Tom Odell

| Tom Odell |
| --- | --- |

Henkilötiedot
Koko nimi:  Thomas Peter Odell
Syntynyt: 24. marraskuuta 1990 (ikä 33) Chichester
Ammatti:  laulaja, lauluntekijä
Muusikko
Laulukielet:  englanti
Aktiivisena:  2012–
Tyylilajit:  indie pop, folk pop
Soittimet:  laulu, piano, kosketinsoittimet, kitara
Levy-yhtiöt:  Columbia Records
Aiheesta muualla
Kotisivut
  [ Muokkaa Wikidatassa ] [ ohje ]  
Tom Odell. Zelt Musik Festival 2015    Freiburg, Saksa
Thomas Peter Odell (s. 24. marraskuuta 1990 Chichester) on englantilainen laulaja-lauluntekijä. Saatuaan levytyssopimuksen Columbia Recordsin kanssa hän julkaisi debyytti-EP:nsä Songs from Another Love vuonna 2012. Debyyttistudioalbumi Long Way Down julkaistiin vuonna 2013, toinen albumi Wrong Crowd vuonna 2016 ja kolmas albumi Jubilee Road lokakuussa 2018. Vuonna 2021 Odell julkaisi neljännen albuminsa monsters.
Lapsuus

Tom Odell syntyi Chichesterissä, West Sussexissa, Englannissa. Hänen isänsä työskenteli lentokoneen pilottina, ja äiti oli ammatiltaan ala-asteen opettaja. Hänellä on myös isosisko. Odell vietti osan lapsuudestaan Uudessa-Seelannissa isänsä työn vuoksi, ja opiskeli Seaford Collegessa. Hän aloitti kirjoittamaan omia kappaleitaan 13-vuotiaana, ja opiskeli klassisen pianon soittoa seitsemännelle luokalle asti.
18-vuotiaana Odell hylkäsi suunnitelmansa Yorkin yliopistossa opiskelusta ja pyrki opiskelemaan musiikkia Liverpoolin yliopistoon. Hän ei kuitenkaan päässyt sisään vuosienkaan soittokokemuksella, ja muutti Brightoniin työskennelläkseen baarimikkona ja esiintyäkseen avoin mikki-tilaisuuksissa. Hänet erotettiin työstä vuotta myöhemmin, jolloin hän päätti muuttaa takaisin Chichesteriin. Välimatkasta huolimatta Odell matkusti silti säännöllisesti Lontooseen isoäitinsä autolla esiintymään ja viemään mainoksiaan musiikkikouluihin. Hän päätyi lopulta opiskelemaan British and Irish Modern Music Instituten (BIMM) Brightonin kampukselle. Opiskeluaikanaan Odell soitti Tom and the Tides -nimisessä yhtyeessä, mutta päätti kuitenkin lähteä toteuttamaan soolouraa. Odell valmistui koulusta vuonna 2010, ja muutti valmistumisen jälkeen Lontooseen.
Ura > 2012-2013: Uran alku ja Long Way Down

Columbus Records tarjosi Odellille levytyssopimusta vuonna 2012, jonka seurauksena Odellin debyytti-EP Songs from Another Love julkaistiin saman vuoden lokakuussa. Odellin televisiodebyytti oli marraskuussa 2012, kun hän esiintyi Later... With Jools Holland -nimisessä musiikkiohjelmassa. Tammikuussa 2013 Odell asetettiin ehdolle Britannian yleisradio BBC:n Sound of 2013 äänestyksessä. Odellin kappaletta "Another Love" käytettiin myös BBC:n ohjelmakatalogin mainonnassa alkuvuodesta 2013. Vuoden 2013 Brit Awardseissa Odell voitti kriitikoiden valinta -palkinnon (Critics' Choice Award), ja oli täten myös palkinnon ensimmäinen miespuolinen voittaja. Hän oli myös ehdokkuudella MTV:n Brand New For 2013-palkinnolle.
Odellin debyyttistudioalbumi Long Way Down julkaistiin 24. kesäkuuta 2013, ja albumi saavutti nopeasti ensimmäisen sijan Britannian virallisella listalla (UK Official Chart). Odell piti albumin mainostamista varten kaksi kiertuetta: minikiertueen maaliskuussa 2013, kolme kuukautta ennen albumin julkaisua, sekä pääkiertueen Long Way Down Tour syksyllä 2013. Kiertue päättyi keväällä 2014.
Ura > 2014-2015

Odellin viimeiset Long Way Down Tour -esiintymiset käynnistyivät alkuvuodesta 2014, kun Odell esiintyi Plymouth Pavilions-areenalla, esittäen samalla ensimmäisen uuden kappaleensa albumin julkaisun jälkeen. Kappale oli nimeltään "Alex".
Odell nimitettiin "Vuoden Lauluntekijäksi" ("Songwriter of the Year") Ivor Novello Awardseissa, brittiläisessä lauluntekijöitä ja säveltäjiä palkitsevassa juhlassa. Odellin kappaletta "Can't Pretend" käytettiin amerikkalaisessa tv-sarjassa Eloonjääneet (The 100). Kappaleita "Can't Pretend" ja "Long Way Down" käytettiin myös The Blacklist -sarjassa sekä elokuvassa Tähtiin Kirjoitettu Virhe (The Fault In Our Stars). Kappale "Grow old with me" kuultiin Reign-nimisessä sarjassa, ja "Heal" sekä "Another Love" esiintyivät elokuvassa Jos vielä Jään (If I Stay) sekä sarjoissa NCIS Rikostutkijat ja Vampyyripäiväkirjat (The Vampire Diaries).
Marraskuussa 2014 Odell julkaisi oman versionsa The Beatlesin tunnetuksi tekemästä kappaleesta "Real Love". Kappaletta käytettiin brittiläisen tavarataloketju John Lewis & Partnersin joulumainoksessa, joka toi Odellille paljon julkisuutta.
Ura > 2016-2017: Wrong Crowd

4.huhtikuuta 2016 julkaistiin tieto Odellin tulevasta studioalbumista, ja samalla albumin nimikkosingle "Wrong Crowd" julkaistiin. Odell ilmoitti myös tulevasta Euroopan sekä Pohjois-Amerikan No Bad Day -kiertueestaan, joka alkaisi 20.4.2016 Lontoosta. 14.huhtikuuta 2016 julkaistiin albumin toinen single "Magnetised". Albumi julkaistiin kokonaisuudessaan 10. kesäkuuta 2016.